b"\n_START_ARTICLE_\nSt\xc3\xa5lormer\n_START_SECTION_\nKroppsbygning og levevis\n_START_PARAGRAPH_\nEt kjennetegn p\xc3\xa5 familien er beinplatene som ligger under skjellene. P\xc3\xa5 siden av kroppen, mellom rygg- og bukskjellene, g\xc3\xa5r det ofte en langsg\xc3\xa5ende hudfold. Hensikten med denne folden er at den ellers stive huden f\xc3\xa5r en mulighet til \xc3\xa5 utvide seg ved graviditet, eller n\xc3\xa5r dyret har svelget et stort bytte. Kroppen er langstrakt, og kroppslengden varierer fra 5,5 \xe2\x80\x93 7,0\xc2\xa0cm (Elgaria parva) til 50 \xe2\x80\x93 52\xc2\xa0cm (scheltopusik)._NEWLINE_Huden er som regel bronsefarget eller brun, men noen trest\xc3\xa5lormer (Abronia) er gr\xc3\xb8nne, og Diploglossus kan ha striper i sterke farger. Farge og tegninger hos den s\xc3\xb8ramerikanske arten Diploglossus lessonae ligner p\xc3\xa5 det giftige tusenbeinet Rhinocricus albidolimbatus. Det hevdes at dette er et tilfelle av batesisk mimikry. Ungene til arten f\xc3\xb8des i den \xc3\xa5rstiden som det er flest tusenbein._NEWLINE_St\xc3\xa5lormer finnes i en rekke ulike habitater, som sanddyner ved kysten, \xc3\xb8rken, grasland, middelhavsvegetasjon, ulike tempererte skogtyper, t\xc3\xa5keskog, tropisk regnskog og p\xc3\xa1ramo (h\xc3\xb8yfjellsvegetasjon i Andesfjellene). De fleste artene er marklevende, men trest\xc3\xa5lormene klatrer i tr\xc3\xa6r, og Anniella sv\xc3\xb8mmer i sand. Det finnes b\xc3\xa5de eggleggende, og ovovivipare arter. St\xc3\xa5lormer som lever i nordlige omr\xc3\xa5der, ligger i dvale om vinteren. _NEWLINE_F\xc3\xb8den best\xc3\xa5r for det meste av insekter og andre leddyr, men de tar ogs\xc3\xa5 snegler, meitemarker, mus og fugleegg og -unger. St\xc3\xa5lormer beveger seg regel sakte mens de fanger f\xc3\xb8de. Hos de fleste artene kan halen kastes av, hvis en fiende fors\xc3\xb8ker \xc3\xa5 fange dyret. Noen har utviklet gripehale, s\xc3\xa5 de kan henge fra greiner, blant annet trest\xc3\xa5lormer og s\xc3\xb8rlig alligator\xc3\xb8gle (Elgaria multicarinata)._NEWLINE_Ingen av artene er farlige, eller har noen \xc3\xb8konomisk betydning utenom handelen med kj\xc3\xa6ledyr. Det er en utbredt misforst\xc3\xa5else at flere av artene er giftige, og de blir derfor ofte sl\xc3\xa5tt i hjel n\xc3\xa5r mennesker finner dem.\n_START_SECTION_\nEvolusjon\n_START_PARAGRAPH_\nDet ser ut til at st\xc3\xa5lormene har utviklet seg p\xc3\xa5 det nordlige superkontinentet Laurasia. De har spredd seg til de s\xc3\xb8rlige landmassene i to uavhengige hendelser; \xc3\xa9n gang til S\xc3\xb8r-Amerika, og \xc3\xa9n gang til Nordvest-Afrika. Analyse av mitokondrielt DNA viser at den opprinnelig europeiske underfamilien Anguinae, og den amerikanske underfamilien Gerrhonotinae ble adskilt da Atlanterhavet oppstod. Anguinae spredte seg seinere til S\xc3\xb8r- og S\xc3\xb8r\xc3\xb8st-Asia, og deretter til Nord-Amerika._NEWLINE_De eldste fossile st\xc3\xa5lormene er fra sen kritt. Underfamilien Glyptosaurinae er kjent b\xc3\xa5de fra Nord-Amerika og Europa, men d\xc3\xb8de ut i oligocen. Artene i denne underfamilien hadde mye tykkere beinplater under huden enn de n\xc3\xa5levende st\xc3\xa5lormene. Det f\xc3\xb8rste kjente medlemmet av underfamilien Anguinae er den europeiske Ophisauriscus fra eocen, som blant annet er funnet i Messelgruven. I Nord-Amerika dukker denne underfamilien f\xc3\xb8rst opp i sen miocen med fossiler av den n\xc3\xa5levende slekten Ophisaurus._NEWLINE_Fossiler av underfamilien Gerrhonotinae er bare kjent fra Nord-Amerika, og her opptrer de fra oligocen (Parophisaurus). Plasseringen av Apodosauriscus fra eocen i Wyoming er usikker. Noen mener at den er i slekt med Anniella, mens andre mener at den h\xc3\xb8rer til i underfamilien Diploglossinae._NEWLINE_F\xc3\xb8lgende kladogram bygger p\xc3\xa5 en omfattende morfologisk studie av n\xc3\xa5levende og utd\xc3\xb8dde skjellkrypdyr publisert i 2008. Utd\xc3\xb8dde taxa er vist med et kors (\xe2\x80\xa0). Ikke alle n\xc3\xa5levende slekter av st\xc3\xa5lormer ble tatt med i studien._NEWLINE_st\xc3\xa5lormer (Anguidae)_NEWLINE_ \xe2\x94\x9c\xe2\x94\x80Gerrhonotinae_NEWLINE_ \xe2\x94\x82  \xe2\x94\x94\xe2\x94\x80\xe2\x94\x90_NEWLINE_ \xe2\x94\x82    \xe2\x94\x9c\xe2\x94\x80Parophisaurus \xe2\x80\xa0_NEWLINE_ \xe2\x94\x82    \xe2\x94\x94\xe2\x94\x80\xe2\x94\x90_NEWLINE_ \xe2\x94\x82      \xe2\x94\x9c\xe2\x94\x80Paragerrhonotus \xe2\x80\xa0_NEWLINE_ \xe2\x94\x82      \xe2\x94\x94\xe2\x94\x80\xe2\x94\x90_NEWLINE_ \xe2\x94\x82        \xe2\x94\x9c\xe2\x94\x80Gerrhonotus_NEWLINE_ \xe2\x94\x82        \xe2\x94\x94\xe2\x94\x80\xe2\x94\x90                 _NEWLINE_ \xe2\x94\x82          \xe2\x94\x9c\xe2\x94\x80Elgaria_NEWLINE_ \xe2\x94\x82          \xe2\x94\x94\xe2\x94\x80\xe2\x94\x90                 _NEWLINE_ \xe2\x94\x82            \xe2\x94\x9c\xe2\x94\x80Barisia_NEWLINE_ \xe2\x94\x82            \xe2\x94\x94\xe2\x94\x80trest\xc3\xa5lormer (Abronia)_NEWLINE_ \xe2\x94\x94\xe2\x94\x80\xe2\x94\x90_NEWLINE_   \xe2\x94\x9c\xe2\x94\x80Anguinae_NEWLINE_   \xe2\x94\x82  \xe2\x94\x94\xe2\x94\x80\xe2\x94\x90_NEWLINE_   \xe2\x94\x82    \xe2\x94\x9c\xe2\x94\x80Ophisaurus ventralis_NEWLINE_   \xe2\x94\x82    \xe2\x94\x94\xe2\x94\x80\xe2\x94\x90                 _NEWLINE_   \xe2\x94\x82      \xe2\x94\x9c\xe2\x94\x80Ophisaurus attenuatus_NEWLINE_   \xe2\x94\x82      \xe2\x94\x94\xe2\x94\x80\xe2\x94\x90                 _NEWLINE_   \xe2\x94\x82        \xe2\x94\x9c\xe2\x94\x80Dopasia \xe2\x80\xa0_NEWLINE_   \xe2\x94\x82        \xe2\x94\x94\xe2\x94\x80Anguini_NEWLINE_   \xe2\x94\x82           \xe2\x94\x9c\xe2\x94\x80\xe2\x94\x90_NEWLINE_   \xe2\x94\x82           \xe2\x94\x82 \xe2\x94\x9c\xe2\x94\x80Pseudopus_NEWLINE_   \xe2\x94\x82           \xe2\x94\x82 \xe2\x94\x94\xe2\x94\x80Ophisauriscus \xe2\x80\xa0_NEWLINE_   \xe2\x94\x82           \xe2\x94\x94\xe2\x94\x80\xe2\x94\x90_NEWLINE_   \xe2\x94\x82             \xe2\x94\x9c\xe2\x94\x80Anniella_NEWLINE_   \xe2\x94\x82             \xe2\x94\x94\xe2\x94\x80Anguis_NEWLINE_   \xe2\x94\x94\xe2\x94\x80\xe2\x94\x90_NEWLINE_     \xe2\x94\x9c\xe2\x94\x80Diploglossinae_NEWLINE_     \xe2\x94\x82  \xe2\x94\x94\xe2\x94\x80\xe2\x94\x90_NEWLINE_     \xe2\x94\x82    \xe2\x94\x9c\xe2\x94\x80Apodosauriscus \xe2\x80\xa0_NEWLINE_     \xe2\x94\x82    \xe2\x94\x94\xe2\x94\x80\xe2\x94\x90                 _NEWLINE_     \xe2\x94\x82      \xe2\x94\x9c\xe2\x94\x80Celestus_NEWLINE_     \xe2\x94\x82      \xe2\x94\x94\xe2\x94\x80\xe2\x94\x90                 _NEWLINE_     \xe2\x94\x82        \xe2\x94\x9c\xe2\x94\x80Ophiodes_NEWLINE_     \xe2\x94\x82        \xe2\x94\x94\xe2\x94\x80Diploglossus_NEWLINE_     \xe2\x94\x94\xe2\x94\x80Glyptosaurinae \xe2\x80\xa0_NEWLINE_        \xe2\x94\x94\xe2\x94\x80\xe2\x94\x90  _NEWLINE_          \xe2\x94\x9c\xe2\x94\x80Odaxosaurus \xe2\x80\xa0_NEWLINE_          \xe2\x94\x94\xe2\x94\x80\xe2\x94\x90                 _NEWLINE_            \xe2\x94\x9c\xe2\x94\x80\xe2\x94\x90                 _NEWLINE_            \xe2\x94\x82 \xe2\x94\x9c\xe2\x94\x80Xestops \xe2\x80\xa0_NEWLINE_            \xe2\x94\x82 \xe2\x94\x94\xe2\x94\x80Proxestops' \xe2\x80\xa0_NEWLINE_            \xe2\x94\x94\xe2\x94\x80\xe2\x94\x90                 _NEWLINE_              \xe2\x94\x9c\xe2\x94\x80Peltosaurus \xe2\x80\xa0_NEWLINE_              \xe2\x94\x94\xe2\x94\x80\xe2\x94\x90                 _NEWLINE_                \xe2\x94\x9c\xe2\x94\x80Melanosaurini \xe2\x80\xa0_NEWLINE_                \xe2\x94\x82  \xe2\x94\x9c\xe2\x94\x80Melanosaurus \xe2\x80\xa0_NEWLINE_                \xe2\x94\x82  \xe2\x94\x94\xe2\x94\x80Arpadosaurus \xe2\x80\xa0     _NEWLINE_                \xe2\x94\x94\xe2\x94\x80Glyptosaurini \xe2\x80\xa0_NEWLINE_                   \xe2\x94\x94\xe2\x94\x80\xe2\x94\x90_NEWLINE_                     \xe2\x94\x9c\xe2\x94\x80Glyptosaurus \xe2\x80\xa0_NEWLINE_                     \xe2\x94\x94\xe2\x94\x80\xe2\x94\x90                 _NEWLINE_                       \xe2\x94\x9c\xe2\x94\x80Proglyptosaurus \xe2\x80\xa0_NEWLINE_                       \xe2\x94\x94\xe2\x94\x80\xe2\x94\x90_NEWLINE_                         \xe2\x94\x9c\xe2\x94\x80Paraglyptosaurus \xe2\x80\xa0_NEWLINE_                         \xe2\x94\x94\xe2\x94\x80Helodermoides \xe2\x80\xa0\n_START_SECTION_\nAnniellinae\n_START_PARAGRAPH_\nGruppen omfatter bare to arter i den gravende, lemmel\xc3\xb8se slekten Anniella fra det s\xc3\xb8rvestlige USA og det nordvestlige Mexico._NEWLINE_Plasseringen av Anniella er omstridt. Jack Conrad viser den som s\xc3\xb8stergruppen til Anguis i kladogrammet ovenfor, men studier av mitokondrielt DNA konkluderer med at Anniella er s\xc3\xb8stergruppen til alle andre st\xc3\xa5lormer. Den blir ofte regnet til en egen familie, Anniellidae, men en velger her \xc3\xa5 plassere Anniella i en underfamilie blant st\xc3\xa5lormene.\n_START_SECTION_\nDiploglossinae\n_START_PARAGRAPH_\nUtbredelsen til denne gruppen omfatter S\xc3\xb8r- og Mellom-Amerika fra Mexico til det nordlige Argentina. \xc3\x98yene i Vestindia har mange endemiske arter. Artene i underfamilien er slanke, og har ofte reduserte bein. Mange har bare fire t\xc3\xa6r p\xc3\xa5 hver fot, noen mangler forlemmer, og noen har ikke lemmer i det hele tatt. Halen er som regel kortere enn kroppen. Det er tre slekter, Celestus, Diploglossus og Ophiodes, men avgrensingen mellom Celestus og Diploglossus er uklar. Slektene Sauresia og Wetmorena regnes n\xc3\xa5 som synonymer for Celestus.\n_START_SECTION_\nGerrhonotinae\n_START_PARAGRAPH_\nArtene i denne underfamilien har en kraftig kropp med velutviklede lemmer. Halen er som regel kortere enn kroppen. De er utbredt i Nord- og Mellom-Amerika fra det s\xc3\xb8rvestlige Canada til Panama. Det er seks slekter, Abronia, Barisia, Coloptychon, Elgaria, Gerrhonotus, og Mesaspis.\n_START_SECTION_\nAnguinae\n_START_PARAGRAPH_\nAlle medlemmer av denne underfamilien mangler lemmer, og halen er mye lengre enn kroppen. Hit h\xc3\xb8rer slektene Anguis, Hyalosaurus, Ophisaurus og Pseudopus. Glasslangene (Ophisaurus) lever b\xc3\xa5de i Amerika og S\xc3\xb8r- og S\xc3\xb8r\xc3\xb8st-Asia, mens de tre andre slektene er begrenset til Europa, og tilst\xc3\xb8tende deler av Asia og Nord-Afrika. Alle de tre europeiske st\xc3\xa5lormartene, st\xc3\xa5lorm, Anguis cephallonica og scheltopusik, h\xc3\xb8rer til denne underfamilien."